CPFกำไรแผ่ว16% ต้นทุนเพิ่มราคาลด
เจริญโภคภัณฑ์อาหาร กำไรวูบ 16.7% ไตรมาส 2 เนื้อสัตว์ล้นตลาด ภัยแล้งทำต้นทุนเพิ่ม คาดครึ่งปีหลังดีขึ้น
13 ส.ค. 2555

เจริญโภคภัณฑ์อาหาร กำไรวูบ 16.7% ไตรมาส 2 เนื้อสัตว์ล้นตลาด ภัยแล้งทำต้นทุนเพิ่ม คาดครึ่งปีหลังดีขึ้น
บริษัท เจริญโภคภัณฑ์อาหาร (CPF) เปิดเผยผลงานงวดไตรมาส 2 ปีนี้ ว่ามีกำไรสุทธิ 4,035 ล้านบาท ลดลงประมาณ 16.70% เทียบกับช่วงเดียวกันปีก่อนกำไรสุทธิ 4,844 ล้านบาทแต่รวม 6 เดือนปีนี้กำไรสุทธิเพิ่มขึ้นถึง 89% โดยทำได้จำนวน 16,148 ล้านบาท 
นายอดิเรก ศรีประทักษ์ กรรมการผู้จัดการใหญ่และประธานคณะผู้บริหาร CPF เปิดเผยว่า ในปีนี้ผลดำเนินงานโดยภาพรวมอ่อนตัวเล็กน้อย เพราะเกิดภาวะการผลิตสินค้าเนื้อสัตว์มากกว่าความต้องการบริโภค ทำให้ราคาเนื้อสัตว์ตกต่ำมากกว่าปกติ และกำลังซื้อในประเทศอ่อนตัวลง 
นอกจากนี้ วัตถุดิบโดยเฉพาะกากถั่วเหลืองและข้าวโพดก็ยังมีราคาสูงขึ้น เนื่องมาจากภาวะภัยแล้งในสหรัฐอเมริกา ทำให้ต้นทุนในการผลิตเนื้อสัตว์สูงขึ้น แต่คาดว่าสถานการณ์น่าจะดีขึ้นในช่วงปลายปี 
“ผมยังคงเป้าหมายยอดขายกว่า 6 แสนล้านบาท ในอีก 5 ปีข้างหน้า ด้วยอัตราเติบโตเฉลี่ย 10-15% ต่อปี โดยเฉพาะการเติบโตจากกิจการในต่างประเทศ และยังหาโอกาสในการเข้าซื้อกิจการด้วย” นายอดิเรก กล่าว
สำหรับกำไรสุทธิที่ดีขึ้นมากในช่วง 6 เดือนแรกปีนี้ นอกจากมาจากยอดขายจำนวน 165,735 ล้านบาท เพิ่มขึ้น 67% โดยมาจากต่างประเทศถึง 60% แล้ว บริษัทยังมีกำไรพิเศษหลักจากการเข้าซื้อกิจการในต่างประเทศ 
ด้านคณะกรรมการบริษัทมีมติจ่ายเงินปันผลระหว่างกาลในอัตราหุ้นละ 0.60 บาท คิดเป็นอัตราผลตอบแทนประมาณ 1.83% ให้แก่ผู้ถือหุ้นที่มีชื่อในทะเบียนวันที่ 27 ส.ค.นี้ และให้จ่ายเงินในวันที่ 7 ก.ย. 2555